L-Unjoni Ewropea llum ikkonfermat mill-ġdid is-solidarjetà u s-sħubija tagħha li ilha żmien twil turi mal-poplu tal-Afganistan billi fil-Konferenza tal-Afganistan tal-2020 “Paċi, Prosperità u Awtodipendenza” wiegħdet appoġġ ta' EUR 1.2 biljun matul il-perijodu 2021–2025 kemm f'assistenza għat-tul kif ukoll f'assistenza ta' emerġenza. Ir-Rappreżentant Għoli tal-UE għall-Affarijiet Barranin u l-Politika ta' Sigurtà/il-Viċi President tal-Kummissjoni Ewropea, Josep Borrell, waqt li kien qed jitkellem fis-sessjoni tal-ftuħ tal-konferenza, qal: “Hekk kif bdew in-negozjati għall-paċi intra-Afgani, il-vjolenza terribbli xorta għadha qed toħloq tbatija kbira għall-poplu Afgan, u dan ifisser li l-Afganistan jinsab f'salib it-toroq. Il-poplu Afgan jista' jistrieħ fuq l-appoġġ tal-Unjoni Ewropea għal futur prosperu u paċifiku għal pajjiżu, iżda l-appoġġ tagħna jiddependi fuq il-protezzjoni tad-demokrazija, id-drittijiet tal-bniedem u l-progress soċjali.” Il-Kummissarju għas-Sħubijiet Internazzjonali, Jutta Urpilainen li ħabbret il-wegħda tal-UE fil-konferenza u ħadet sehem f'avveniment laterali dwar il-ġlieda kontra l-korruzzjoni, qalet: “Wegħda ta' EUR 1.2 biljun għall-erba' snin li ġejjin turi l-impenn tagħna għall-poplu Afgan. L-assistenza tagħna ser tappoġġa l-aġenda tal-awtoritajiet Afgani għal żvilupp demokratiku u sostenibbli u għall-modernizzazzjoni, bħala għajnuna biex jinħarġu n-nies mill-faqar, tittejjeb il-governanza, titnaqqas il-korruzzjoni u tittejjeb il-ħajja ta' kuljum tal-poplu Afgan.” Il-Kummissarju għall-Ġestjoni tal-Kriżijiet, Janez Lenarčič, li kkoospita avveniment laterali dwar il-bini tal-paċi sostenibbli, kif ukoll laqgħa ta' livell għoli dwar id-dritt umanitarju internazzjonali u l-protezzjoni tal-popolazzjoni ċivili fl-Afganistan qabel il-konferenza, qal: “Qed nagħtu spinta lill-għajnuna umanitarja tagħna biex ngħinu lil dawk l-aktar fil-bżonn. Filwaqt li qatt m'għandha ssir strument politiku, l-assistenza umanitarja, id-Dritt Umanitarju Internazzjonali u l-protezzjoni tal-popolazzjoni ċivili għandhom ikunu ċentrali fin-negozjati li għaddejjin dwar il-Proċess ta' Paċi fl-Afganistan. Il-protezzjoni tal-ħajja tal-popolazzjoni ċivili u r-rispett tad-Dritt Umanitarju Internazzjonali f'kunflitt ma jistgħux jistennew it-tmiem tan-negozjati għall-paċi. Iridu jibdew minn issa.” Appoġġ sinifikanti iżda marbut ma' kundizzjonijiet L-impenn finanzjarju sinifikanti juri li l-UE tinsab soda fid-determinazzjoni tagħha li tippromwovi Afganistan paċifiku, demokratiku, sovran u prosperu, kif jistħoqqlu l-poplu tiegħu u kif ilu mistenni minnu, u jagħmilha ċara li l-għajnuna għall-iżvilupp tal-UE hija bbażata fuq kondizzjonijiet u prinċipji ċari. Dawn il-kundizzjonijiet huma stabbiliti f' dokument miktub b'mod konġunt mill-UE u s-sħab internazzjonali ewlenin l-oħra tal-pajjiż, li flimkien jipprovdu 80 % tal-assistenza internazzjonali lill-Afganistan. Kif tennew ir-Rappreżentant Għoli/Viċi President Borrell u l-Kummissarju Urpilainen fil-Konferenza, l-appoġġ tal-UE għall-Afganistan jiddependi minn proċess ta' paċi inklużiv, li jappartjeni lill-Afgani u mmexxi mill-Afgani li jkun jibni fuq il-kisbiet politiċi u soċjali ta' dawn l-aħħar 19 sena. Il-preservazzjoni tal-pluraliżmu demokratiku, l-ordni kostituzzjonali, it-trasparenza istituzzjonali u r-responsabbiltà, u l-istat tad-dritt, il-promozzjoni ulterjuri tad-drittijiet tal-bniedem u l-libertajiet fundamentali, speċjalment għan-nisa, it-tfal u l-minoranzi u inkluż il-libertà tal-media, u l-insegwiment ta' paċi, żvilupp u prosperità sostenibbli, huma essenzjali għall-futur tal-Afganistan. Ħafna mill-prinċipji għall-appoġġ tal-UE u dak internazzjonali huma riflessi fil-Komunikat Politiku Konġunt u l-Qafas ta' Sħubija għall-Afganistan, li ġew adottati fil-Konferenza. L-assistenza għall-iżvilupp tal-UE hija soġġetta għall-adozzjoni tal-Qafas Finanzjarju Pluriennali tal-UE li jmiss skont il-linji proposti mill-Kummissjoni Ewropea fit-2 ta' Ġunju. Din l-assistenza ser tappoġġa l-implimentazzjoni tat-tieni Qafas Nazzjonali għall-Paċi u l-Iżvilupp fl-Afganistan li jkopri l-perjodu 2021-2025. L-appoġġ tal-UE se jgħin ukoll biex jiġu indirizzati l-livelli dejjem akbar ta' faqar fl-Afganistan bħala riżultat tal-pandemija tal-COVID-19. Flimkien mal-appoġġ għall-iżvilupp, l-UE se tkompli tipprovdi wkoll assistenza umanitarja imparzjali u li ssalva l-ħajjiet, tagħti spinta lir-rispons għall-coronavirus kif ukoll tassisti lill-vittmi ta' kunflitti u spostament furzat, inkluż b'forniment ta' ikel ta' emerġenza, servizzi ta' protezzjoni biex tiġi indirizzata l-vjolenza bbażata fuq il-ġeneru, l-edukazzjoni tat-tfal, kif ukoll il-promozzjoni tar-rispett tad-Dritt Umanitarju Internazzjonali mill-partijiet kollha fil-konflitt. Kuntest Fl-2016, l-UE b'mod simili wiegħdet lill-Afganistan EUR 1.2 biljun fuq perjodu ta' erba' snin. Il-pagamenti attwali fl-2016–2020 qabżu l-EUR 1.75 biljun. Fl-2002–2020, l-Unjoni Ewropea impenjat b'kollox aktar minn EUR 5.1 biljun għall-Afganistan. L-Afganistan huwa l-akbar benefiċjarju tal-għajnuna għall-iżvilupp tal-UE fid-dinja. L-appoġġ tal-UE għandu l-għan li jippreserva l-kisbiet politiċi u tal-iżvilupp ta' dawn l-aħħar 19-il sena u huwa ggwidat minn prinċipji demokratiċi u tad-drittijiet tal-bniedem qawwija. L-UE kienet fost l-aktar donaturi umanitarji ġenerużi għall-Afganistan. L-għajnuna umanitarja totali tal-UE fil-pajjiż mill-1994 'l hawn tammonta għal kważi EUR 1 biljun. Aktar informazzjoni Sit web tal-Konferenza dwar l-Afganistan 2020 Diskors tar-Rappreżentant Għoli/Viċi President Josep Borrell waqt is-Sessjoni Inawgurali tal-Konferenza dwar l-Afganistan tal-2020 Intervent tal-Kummissarju Jutta Urpilainen fil-Konferenza dwar l-Afganistan tal-2020 Komunikat Politiku Konġunt tal-Konferenza dwar l-Afganistan tal-2020 Qafas ta' Sħubija mal-Afganistan Dokument: Elementi ewlenin għal appoġġ internazzjonali sostnut għall-Paċi u l-Iżvilupp fl-Afganistan Laqgħa laterali: “Appoġġ għall-Paċi u l-Prosperità permezz ta' Sħubijiet Pubbliċi-Privati f'Investimenti fl-Infrastruttura Ewlenija” Webcast ta' laqgħa laterali ta' livell għoli dwar id-Dritt Umanitarju Internazzjonali u l-Protezzjoni taċ-Ċittadini fl-Afganistan Skeda informattiva dwar ir-relazzjonijiet bejn l-UE u l-Afganistan Sit web tad-Delegazzjoni tal-Unjoni Ewropea għall-Afganistan Aġġornat fl-24/11/2020 fil-17:30